El mapa d'experiències destacades en responsabilitat social aflora noves organitzacions compromeses al nostre territori.
El Grup Tècnic de Responsabilitat Social del Consell de Relacions Laborals, format pel Govern i les organitzacions sindicals i empresarials més representatives de Catalunya, les ha analitzat prèviament.
A continuació, tres noves organitzacions al mapa:
Cafès Novell és una empresa dedicada a la importació, selecció, torrefacció i venda de cafè i te.
Té la seu central a Vilafranca del Penedès.
S'incorpora al mapa d'experiències gràcies a la informació publicada al seu espai web sobre RS i sostenibilitat.
Una bona mostra és que Cafès Novell treballa amb dues entitats mundials, Utz Certified i Fair Trade, que acrediten la producció global de cafè responsable.
Cal destacar el seu projecte pioner de noves càpsules compostables, que ha estat certificat per la norma EN13432, la certificació de Qualitat ISO 9001 i de seguretat alimentària FSSC 22000.
Federació Catalana de Voluntariat Social (FCVS) és una xarxa d'entitats sense ànim de lucre.
Té delegacions a Barcelona, Girona, Lleida i Tarragona.
Segons el balanç social del 2019, la FCVS té 17 persones treballadores, 77 persones sòcies i 339 entitats adherides.
A més, està adscrita al codi ètic de les associacions de Barcelona i ha aconseguit les certificacions que acrediten el nivell 1 i 2 de l'eina TransparEnt.
A la seva pàgina web disposa d'un apartat específic sobre transparència, promou la compra de proximitat, l'equitat de gènere, les millores en la qualitat del treball i la integració amb la comunitat i les entitats.
Mutua de Propietarios és una companyia asseguradora d'immobles que té la seu central a Barcelona i està integrada per una plantilla de 179 persones.
S'incorpora al mapa d'experiències amb la memòria de sostenibilitat 2017 basada en l'estàndard GRI.
Disposa d'un codi de bon govern, d'un codi ètic i de conducta i té un comitè d'ètica.
A més, desenvolupen projectes i iniciatives en l'àmbit de les persones i el talent, com ara l'RS, per mitjà d'un comitè específic.
En aquest sentit, fan accions importants en l'àmbit de la conciliació de la vida personal, laboral i el clima de l'organització.
Cal remarcar que fan campanyes ambientals i amb entitats socials anualment.
També destaquem tres organitzacions que consoliden el seu compromís:
Aplitelc és una petita empresa familiar d'instal·lacions industrials elèctriques situada al Berguedà.
Publica una memòria des de l'any 2011 i renova el compromís amb la seva memòria 2018 basada en els paràmetres GRI.
A més, és signant del Pacte Mundial de les Nacions Unides.
L'any 2018 va aconseguir la certificació mediambiental ISO 14001:2015, com també els certificats dels sistemes de gestió de la qualitat (ISO 9001:2015) i del sistema de gestió de la seguretat i la salut en el treball (OHSAS 18001:2007).
En l'àmbit laboral, la majoria de la plantilla està formada per persones treballadores locals.
Àuria Grup és una organització d'economia social que dona serveis a les persones amb discapacitat o risc d'exclusió social ubicada a Igualada.
Renova el seu compromís amb l'RS amb la seva memòria 2018.
Compromesa amb el medi ambient, disposa de la ISO 14001 i la 9001 de Qualitat.
En relació amb els sistemes de gestió de la seguretat i la salut, duu a terme un pla d'adaptació a la nova norma ISO 45001.
Tanmateix, va fer una inversió molt important en l'àmbit de la qualitat de l'ocupació i la formació; en són un bon exemple les accions formatives per a la sensibilització en matèria d'igualtat.
Ingecal, Enginyeria de la Qualitat i del Medi ambient, SL és una pime que es dedica a la consultoria i la formació en les àrees de qualitat i medi ambient a Sant Cugat.
Anualment, elabora una memòria d'RSE basada en l'Informe de progrés del Pacte Mundial de les Nacions Unides i els estàndards del GRI.
També incorpora els principis del bé comú i els Objectius de Desenvolupament Sostenible (ODS) a la memòria d'RSE del 2018.
Alineada amb aquest compromís, va fer un taller sobre els ODS.
En l'àmbit laboral, destaquen els seu plans de conciliació i acollida.
Disposa d'un apartat específic d'RS a la seva web.